ইস্টবেঙ্গলের অস্বস্তি বাড়িয়েই চলেছেন ওয়েডসন আনসালমে। আইলিগ চ্যাম্পিয়ন আইজল এফসি-র বিরুদ্ধে নামার আগেই ওয়েডসন সতীর্থদের প্রতি অনাস্থা প্রকাশ করেছিলেন। বৃহস্পতিবার খেলাতেও ওয়েডসন যা করলেন, তাতে কিন্তু হাইতিয়ান তারকার মানসিকতা নিয়েই প্রশ্ন উঠে যাচ্ছে। ৮০ মিনিটে তুলে নেওয়া হয় ওয়েডসনকে। তাঁর জায়গায় নামানো হয় রবিন সিংহকে। কোচের এ হেন সিদ্ধান্ত মেনে নিতে পারেননি ওয়েডসন। প্রবল রেগে তিনি মাঠের বাইরে চলে যান। শিন গার্ড খুলে ছুড়ে ফেলে দেন। বুট জোড়াও দ্রুত খুলে ফেলে ক্ষোভ উগরে দেন। ওয়েডসনের পাশে বসেছিলেন মেহতাব সিংহ। তিনি জুনিয়র ফুটবলার। হাইতিয়ান তারকার কাণ্ডকারখানা দেখে তো জুনিয়র ফুটবলারের চোখ কপালে উঠে যাওয়ার জোগাড়। 
এদিন ইস্টবেঙ্গল ও আইজলের ম্যাচ গোলশূন্য অবস্থায় শেষ হল। অসংখ্য গোলের সুযোগ তৈরি করল লাল-হলুদ। কিন্তু কাজের কাজটা করতে পারলেন না প্লাজারা।
শুধু প্লাজা কেন, আরও অনেকেই তো গোল করতে পারেননি। ম্যাচ ড্রয়ের কোলে ঢলে পড়ায় গ্রুপে দ্বিতীয় হয়েই শেষ করল ইস্টবেঙ্গল। আর তার ফলে অলৌকিক কিছু না ঘটলে ফেডারেশন কাপের সেমিফাইনালে মুখোমুখি হচ্ছে কলকাতার দুই প্রধান। শুক্রবার মোহনবাগানের সামনে বেঙ্গালুরু। অন্য ম্যাচে মুখোমুখি শিবাজিয়ান্স ও লাজং।